Wes-Kaap brande: Polisie ondersoek brandstigting-beweringeBrandbestryders by die Du Toitskloof-brand. Foto: www.sullivanphotography.org Die Wes-Kaapse polisie het Donderdag gesê hy verneem met kommer van aantygings op verskeie sosialemediaplatforms wat beweer sekere individue is verantwoordelik vir van die verwoestende brande wat in die provinsie woed. Maroela Media het by die polisie navraag gedoen, nadat minstens twee stemboodskappe aan die lig gekom het van mense wat aandui hulle het gesien hoe brande gestig word. Lt.kol. André Traut, provinsiale polisiewoordvoerder, het gesê die polisie neem kennis van die aantygings. “Mense, geklee in politieke drag, is glo gesien toe hulle die brande in die Paarl-omgewing gestig het. In reaksie hierop het die polisie ŉ ervare speurder aangewys om al die bewering te ondersoek om agter die kap van die byl te kom,” het Traut geantwoord. Hy het gesê sodra die ondersoek afgehandel is, sal die polisie die uitslag daarvan bekendmaak. Traut het ŉ beroep op die publiek gedoen om met inligting na vore te kom wat die polisie kan bystaan oor die oorsaak van die brande en as hulle verdagte optrede sien. Mense word aangeraai om hul naaste polisiestasie te bel, of Crime Stop by 08600 10111. “Inligting wat met die polisie gedeel word, sal baie help met die ondersoek en sal hoogs vertroulik hanteer word. Ons wil mense waarsku dat brandstigting ŉ ernstige strafbare oortreding is.” James-Brent Styan, woordvoerder Anton Bredell, Wes-Kaapse minister van plaaslike regering, omgewingsake en ontwikkelingsbeplanning, het Donderdag aan Maroela Media gesê behoorlike ondersoek na die oorsprong van die brande kan eers gedoen word as dit geblus is. “Ons is nog besig om al die brande te bestry, want dit is nou die belangrikste. Die ondersoeke oor die oorsake daarvan gaan beslis gedoen word en is ŉ prioriteit, want dit sal bydra tot voorkomende optrede in die toekoms.” Styan het ook ŉ beroep op mense gedoen om verdagte optrede onmiddellik by die owerhede of polisie aan te meld. Hy het gesê Donderdag se probleemgebiede is steeds die Paarl, Stilbaai en Tulbagh. Colin Deiner, hoof van die provinsie se rampbestuursentrum, het Donderdag gesê die sentrum neem kennis van verskeie berigte wat beweer die oorsaak van die brande is brandstigting. “Geen gerugte is egter bevestig nie. Geen vlieëniers het tot op datum enige verdagte optrede opgemerk nie. Inteendeel, sommige van ons baie bekwame brandbestryders dra heldergeel hemde en doen gekontroleerde voorbrande in sommige gebiede. Die publiek word versoek om versigtig te wees as hulle onbevestigde inligting oor beweerde verdagte optrede versprei,” het hy gesê. Jeanne Boshoff, kommunikasiebestuurder van Agri Wes-Kaap, het aan Maroela Media gesê wat die brande in die Suid-Kaap aanbetref, is hulle bewus van vyf strukture en duisende hektaar dekriet en fynbos wat afgebrand en skape wat doodgebrand het. “Ons is bewus van die klankopnames wat baie paniek saai en wat in hierdie stadium nie lyk of dit op enige feite gegrond is nie. Ons versoek dat mense met inligting dit eerder aan die owerhede of Agri Wes-Kaap rapporteer, sodat dit opgevolg kan word,” het sy gesê. Maroela Media het vroeër berig die Suid-Afrikaanse Lugmag word ingespan om brandbestryders, wat tot die uiterste gerek is om minstens 19 veldbrande oor die Wes-Kaap heen te bestry, by te staan. JP Smith, burgemeesterskomiteelid vir veiligheid en sekuriteit by die Kaapstadse munisipaliteit, het Dinsdag gesê die vlaag brande is werklik verdag en spanne is aangewys om die oorsaak van die brande behoorlik te ondersoek, aangesien die moontlikheid dat die brande doelbewus gestig is, nie uitgeskakel kan word nie. Des van Rooyen, minister van samewerkende regering en tradisionele sake, het die Somerset-Wes-omgewing Maandag besoek. Hy het gesê die brande is waarskynlik deur mense gestig en moet ondersoek word. Enviro Wildfire Services, ŉ private onderneming wat forensiese ondersoeke oor brande doen, het intussen in ŉ verklaring gesê ŉ brandondersoektaakspan, wat bestaan uit lede van die polisie, die stad Kaapstad en Enviro Wildfire Services, is op die been gebring. “Die ondersoek na die oorsaak van die verskillende brande oor die afgelope paar weke vorder goed. Die taakspan het Woensdag vir die eerste keer vergader. Opdaterings en inligting met betrekking tot die oorsake van die brande, belonings wat aangebied word en inhegtenisnemings, sal deurgegee word, soos en wanneer dit geskik is,” lui die verklaring. Brande en verdagte optrede kan by die volgende nommers aangemeld word: